FÆLLES HOLDNING (EF) Nr. 8/95 fastlagt af Rådet den 19. Juni 1995 med henblik på vedtagelse af Europa-Parlamentet og Rådets direktiv 95/. . ./EF af . . . om ændring af direktiv 79/581/EØF om forbrugerbeskyttelse i forbindelse med angivelse af priser på levnedsmidler og direktiv 88/314/EØF om forbrugerbeskyttelse i forbindelse med angivelse af priser på ikke-levnedsmidler (95/C 182/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg (1),

i henhold til traktatens artikel 189 B (2), og

ud fra følgende betragtninger:

I henhold til Fællesskabets programmer for en politik vedrørende forbrugerbeskyttelse og -oplysning (3) skal der udarbejdes fælles principper vedrørende prisangivelser;

disse principper er fastsat i Rådets direktiv 79/581/EØF (4) om angivelse af priser på levnedsmidler samt i direktiv 88/314/EØF (5) om angivelse af priser på ikke-levnedsmidler;

disse direktiver indeholder ligeledes et krav om angivelse af prisen pr. måleenhed for varer, der sælges i løs vægt, og visse færdigpakkede varer, samt en række fritagelser fra dette krav, når varer sælges i færdigpakkede mængdeserier, når denne angivelse af pris pr. måleenhed ikke er væsentlig for oplysningen af forbrugeren, eller når den er en uforholdsmæssig stor byrde for visse små detailforretninger;

i de nævnte direktiver er der fastsat en overgangsperiode for gennemførelsen af fritagelsen for angivelse af pris pr. måleenhed for visse færdigpakkede varer; denne overgangsperiode udløber den 7. juni 1995;

anvendelsen af disse direktiver har vist sig at være overordentligt kompliceret, fordi den handelsmæssige praksis er forskellig i de forskellige medlemsstater;

der bør tages hensyn til alle de vanskeligheder, der er opstået i forbindelse med gennemførelsen af de bestemmelser, der er fastsat i disse direktiver, og udarbejdes en ny, forenklet lovgivning;

Kommissionen bør med dette for øje i år fremsætte et forslag til forenklet lovgivning, der tager udgangspunkt i et generelt krav om, at prisen og prisen pr. måleenhed skal angives på alle varer;

en sådan ny lovgivning kan dog ikke blive vedtaget før juni 1995;

det er hensigtsmæssigt at fastsætte den frist, der er nødvendig for medlemsstaternes gennemførelse af den således planlagte lovgivning;

derfor bør den overgangsperiode, der er fastsat i artikel 10, første afsnit, i det ændrede direktiv 79/581/EØF og direktiv 88/314/EØF forlænges med to år -

UDSTEDT FØLGENDE DIREKTIV:

Artikel 1

1. I artikel 10, første afsnit, i direktiv 79/581/EØF om forbrugerbeskyttelse i forbindelse med angivelse af priser på levnedsmidler erstattes ordene »en frist på syv år« med »en frist på ni år«.

2. I artikel 10, første afsnit, i direktiv 88/314/EØF om forbrugerbeskyttelse i forbindelse med angivelse af priser på ikke-levnedsmidler erstattes ordene »en frist på syv år« med »en frist på ni år«.

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv. De underretter straks Kommissionen herom.

Disse bestemmelser gælder fra den 7. juni 1995.

2. Når medlemsstaterne vedtager nævnte love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

3. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv er rettet til medlemsstaterne.

Udfærdiget i . . .

På Europa-Parlamentets vegne

Formand

På Rådets vegne

Formand

(1) Udtalelse afgivet den 30. marts 1995 (endnu ikke offentliggjort i Tidende).

(2) Europa-Parlamentets udtalelse afgivet den 19. maj 1995 (endnu ikke offentliggjort i Tidende), Rådets fælles holdning af . . . (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(3) EFT nr. C 92 af 25. 4. 1975, s. 2, og

EFT nr. C 133 af 3. 6. 1981, s. 2.

(4) EFT nr. L 158 af 26. 6. 1979, s. 19. Direktivet er ændret ved direktiv 88/315/EØF (EFT nr. L 142 af 9. 6. 1988, s. 23).

(5) EFT nr. L 142 af 9. 6. 1988, s. 19.

RÅDETS BEGRUNDELSE

I. Indledning

1. Den 5. december 1994 forelagde Kommissionen Rådet et forslag baseret på artikel 100 A i EF-traktaten til Europa-Parlamentet og Rådets direktiv om ændring af Rådets direktiv 79/581/EØF om forbrugerbeskyttelse i forbindelse med angivelse af priser på levnedsmidler, som ændret ved Rådets direktiv 88/315/EØF, og Rådets direktiv 88/314/EØF om forbrugerbeskyttelse i forbindelse med angivelse af priser på ikke-levnedsmidler.

2. Europa-Parlamentet og Det Økonomiske og Sociale Udvalg afgav deres udtalelser henholdsvis den 19. maj 1995 og den 30. marts 1995.

På baggrund af Europa-Parlamentets udtalelse forelagde Kommissionen et revideret forslag den . . . juni 1995.

3. Rådet fastlagde den 19. juni 1995 sin fælles holdning i overensstemmelse med artikel 100 A i traktaten.

II. Formål

1. Formålet med forslaget er en udsættelse i fire år af den fuldstændige gennemførelse af fællesskabsrettens nuværende bestemmelser om priser pr. måleenhed for varer, som sælges færdigpakket, idet disse bestemmelser ellers skulle gælde fra den 7. juni 1995.

Denne yderligere frist skal udnyttes til udformning af nye forenklede bestemmelser vedrørende prisangivelse.

III. Bemærkninger

På baggrund af formålet med direktivet og behovet for hurtigt at kunne tage de nævnte forenklede bestemmelser i anvendelse har Rådet uden ændringer tiltrådt Europa-Parlamentets ændringsforslag nr. 1-4, som Kommissionen optog i sit reviderede forslag. Rådets fælles holdning er især kendetegnet ved, at der kun er tale om en udsættelse på to år af gennemførelsen af bestemmelserne i de to direktiver, der skal ændres.

Rådet har, lige som Kommissionen, derimod ikke anset det for hensigtsmæssigt at tiltræde Europa-Parlamentets ændringsforslag nr. 6, da det er af den opfattelse, at dette forslag er uden forbindelse med formålet med det foreliggende forslag (som blot går ud på en udsættelse), og at det snarere, såfremt den fremgangsmåde, som Kommissionen har valgt, gør det nødvendigt, bør behandles i forbindelse med forslaget om forenklede bestemmelser.